input: UREDBA (EU) 2015/476 EVROPSKEGA PARLAMENTA IN SVETA
  z dne 11. marca 2015
  o ukrepih, ki jih Unija lahko uvede na podlagi poročila, ki ga sprejme Organ STO za reševanje sporov v zvezi s protidampinškimi in protisubvencijskimi zadevami
  (kodificirano besedilo)
  EVROPSKI PARLAMET IN SVET EVROPSKE UNIJE STA -
  ob upoštevanju Pogodbe o delovanju Evropske unije in zlasti člena 207(2) Pogodbe,
  ob upoštevanju predloga Evropske komisije,
  po posredovanju osnutka zakonodajnega akta nacionalnim parlamentom,
  ob upoštevanju mnenja Evropskega ekonomsko-socialnega odbora (1),
  v skladu z rednim zakonodajnim postopkom (2),
  ob upoštevanju naslednjega:
  (1)
  Uredba Sveta (ES) št. 1515/2001 (3) je bila večkrat bistveno spremenjena (4). Zaradi jasnosti in racionalnosti bi bilo treba navedeno uredbo kodificirati.
  (2)
  Z Uredbo Sveta (ES) št. 1225/2009 (5) so bila določena skupna pravila za zaščito pred dampinškim uvozom iz držav, ki niso članice Evropske unije.
  (3)
  Z Uredbo Sveta (ES) št. 597/2009 (6) so bila določena skupna pravila za zaščito pred subvencioniranim uvozom iz držav, ki niso članice Evropske unije.
  (4)
  V skladu s sporazumom iz Marakeša o ustanovitvi Svetovne trgovinske organizacije (STO) je bil dosežen Dogovor o pravilih in postopkih reševanja sporov (DSU). V skladu z DSU je bil ustanovljen organ STO za reševanje sporov (DSB).
  (5)
  Z namenom, da se Uniji dovoli, da, kadar meni, da je to primerno, ukrep, uveden na podlagi Uredbe (ES) št. 1225/2009 ali Uredbe (ES) št. 597/2009, uskladi s priporočili in odločitvami iz poročila, ki ga je sprejel DSB, bi bilo treba uvesti posebne določbe.
  (6)
  Komisija lahko meni, da je primerno razveljaviti, spremeniti ali sprejeti druge posebne ukrepe glede ukrepov, uvedenih v skladu z Uredbo (ES) št. 1225/2009 ali Uredbo (ES) št. 597/2009, vključno z ukrepi, ki niso bili predmet reševanja sporov po DSU, da bi se upoštevale pravne razlage iz poročila, ki ga je sprejel DSB. Poleg tega bi bilo treba Komisiji omogočiti, da lahko, kadar je to primerno, take ukrepe opusti ali preuči.
  (7)
  Sklicevanje na DSU ni časovno omejeno. Priporočila v poročilih, ki jih je sprejel DSB, veljajo samo za naprej. Zato je primerno opredeliti, da vsak ukrep, uveden na podlagi te uredbe, učinkuje od dneva začetka njegove veljavnosti, razen če je določeno drugače, in zato ni podlaga za povračilo dajatev, pobranih pred tem datumom.
  (8)
  Za izvajanje te uredbe so potrebni enotni pogoji za uvedbo ukrepov na podlagi poročila, ki ga v zvezi s protidampinškimi in protisubvencijskimi zadevami sprejme DSB. Te ukrepe bi bilo treba sprejeti v skladu z Uredbo (EU) št. 182/2011 Evropskega parlamenta in Sveta (7).
  (9)
  V primeru opustitve ukrepov za omejen čas bi bilo treba glede na učinke takih ukrepov uporabiti svetovalni postopek -
  SPREJELA NASLEDNJO UREDBO:
  Člen 1
  1. Kadar koli DSB sprejme poročilo o ukrepu Unije, ki je uveden v skladu z Uredbo (ES) št. 1225/2009, Uredbo (ES) št. 597/2009 ali to uredbo (v nadaljnjem besedilu: sporni ukrep), lahko Komisija v skladu s postopkom pregleda iz člena 4(3) uvede enega ali več naslednjih ukrepov, za katere meni, da so ustrezni:
  (a)
  prekliče ali spremeni sporni ukrep ali
  (b)
  sprejme katere koli druge posebne izvedbene ukrepe, za katere meni, da so v danih okoliščinah ustrezni, da bi Unija izpolnjevala priporočila in odločitve iz poročila.
  2. Za namene uvedbe ukrepa iz odstavka 1 lahko Komisija zainteresirane strani pozove, naj predložijo vse potrebne informacije za dopolnitev informacij, pridobljenih med preiskavo, na podlagi katere je bil sprejet sporni ukrep.
  3. V kolikor je primerno opraviti pregled pred uvedbo ukrepov iz odstavka 1 ali ob njej, takšen pregled začne Komisija. Potem ko Komisija sklene, da bo začela pregled, državam članicam posreduje informacije.
  4. V kolikor je primerno opustiti sporni ali spremenjeni ukrep, takšno opustitev za omejen čas odobri Komisija v skladu s svetovalnim postopkom iz člena 4(2).
  Člen 2
  1. Komisija lahko uvede tudi kateri koli ukrep iz člena 1(1), da se upoštevajo pravne razlage iz poročila, ki ga je sprejel DSB v zvezi z nespornim ukrepom, če meni, da je to primerno.
  2. Za namene uvedbe ukrepa iz odstavka 1 lahko Komisija zainteresirane strani pozove, naj predložijo vse potrebne informacije za dopolnitev informacij, pridobljenih med preiskavo, na podlagi katere je bil sprejet nesporni ukrep.
  3. V kolikor je primerno opraviti pregled pred uvedbo ukrepa iz odstavka 1 ali ob njej, takšen pregled začne Komisija. Potem ko Komisija sklene, da bo začela pregled, državam članicam posreduje informacije.
  4. V kolikor je primerno opustiti nesporni ali spremenjeni ukrep, takšno opustitev za omejen čas odobri Komisija v skladu s svetovalnim postopkom iz člena 4(2).
  Člen 3
  Vsak ukrep, uveden na podlagi te uredbe, učinkuje od dneva začetka njegove veljavnosti in ni podlaga za povračilo dajatev, pobranih pred tem dnem, razen če je določeno drugače.
  Člen 4
  1. Komisiji pomaga odbor, ustanovljen s členom 15(1) Uredbe (ES) št. 1225/2009. Ta odbor je odbor v smislu Uredbe (EU) št. 182/2011.
  2. Pri sklicevanju na ta odstavek se uporablja člen 4 Uredbe (EU) št. 182/2011.
  3. Pri sklicevanju na ta odstavek se uporablja člen 5 Uredbe (EU) št. 182/2011.
  Člen 5
  Komisija vključi informacije o izvajanju te uredbe v svoje letno poročilo o uporabi in izvajanju ukrepov trgovinske zaščite, ki ga predloži Evropskemu parlamentu in Svetu v skladu s členom 22a Uredbe (ES) št. 1225/2009.
  Člen 6
  Uredba (ES) št. 1515/2001 se razveljavi.
  Sklicevanja na razveljavljeno uredbo se štejejo kot sklicevanja na to uredbo in se berejo v skladu s korelacijsko tabelo iz Priloge II.
  Člen 7
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Strasbourgu, 11. marca 2015